Фащэмрэ зэманымрэ
Сэралъп Мадинэ и Арт-центрым Мусэ Марие и сурэтхэм я гъэлъэгъуэныгъэ къыщызэIуахащ фокIадэм и 27-м.
Зэман куэд хъуауэ Марие иIа хъуэпсапIэр иджы къехъулIащ. Абы «Отражение» зыфIища и выставкэмкIэ къыдигъэцIыхуа ныбжьыщIэ 22-м адыгэ фащэ куэд щIауэ яIэщ. Хэт, и нэхъыжьхэм къащIэна хьэпшыпхэр езым фащэ щригъэдым кIэрилъхьэжащи — ирогушхуэ, хэти, и анэр унагъуэ зэрихьа фащэр езым хуэхъуу ирыригъэдыкIыжащи, хуэсакъыу ехъумэ. Дэтхэнэми къызэрыгуэкI щыгъынрэ адыгэ фащэрэ щыгъыу сурэтзэгуэдзэ щIауэ ди пащхьэ кърегъэувэ Марие. Нэхъ дахэр, екIур, шэч хэмылъу, фащэращ. Фащэм цIыхум и теплъэм зэрызригъэхъуэжыр гъэлъэгъуэныгъэм кърихьэлIа куэдым къыхагъэщащ. Дэтхэнэ сурэтми кIэщIэтхэжащ цIыхум фащэ щIригъэдам и щхьэусыгъуэр, ар щатIэгъа иужькIэ зыхащIэ гурыщIэхэр.
Марие илъэс 33-рэ мэхъу. Къэбэрдей-Балъкъэрым къыщалъхуа сурэттех пщащэр унагъуэу Москва щопсэу. Лъэпкъ щхьэхуэныгъэхэр къытещу иджы ещанэ гъэлъэгъуэныгъэ къызэрегъэпэщ абы. «Отражение»-м и пэ ита выставкэхэр Москва щигъэлъэгъуауэ щытащ.
Выставкэм хэта лIыхъужьхэм ящыщ Шопар Алан гъэлъэгъуэныгъэр къыщызэIуахым къэпсэлъащ.
— Фащэр игукIэ, и псэкIэ къэзымыщтэм ипкъ ирилъхьэнукъым. Ар фIыуэ зы-лъагъухэр нэхъыбэ хъуну си гуапэщ, мы гъэлъэгъуэныгъэри а Iуэхум хуэщхьэпэну сыщогугъ. Фащэм умыщIэни уигъэщIэнукъым, жумыIэни жыуигъэIэнукъым, абы уи гупсысэкIэми дуней тетыкIэми зрегъэхъуэж. Ди лъэпкъ фащэм и махуэм и закъуэкъым ар щыщыттIэгъэн хуейр, фэилъхьэгъуэм я нэхъ екIур нэхъыбэрэ къэтщтэху, ди щхьэ нэхъ лъапIэ хъуну аращ.
— Сыкъыщалъхуа къалэм мыр щызияпэ гъэлъэгъуэныгъэщ, — жеIэ Мусэм. — Мы пэшым щIэс куэдми ди адэшхуэ–анэшхуэхэми фащэ щызымытIэгъа яхэтщ. Адыгэ фащэм и пщIэр, и щIэупщIэр иужьрей зэманым куэдкIэ нэхъ ин зэрыхъуар щыслъагъум, сыщыгуфIыкIри, цIыхухэм садэгуэшэн мурад сщIащ. Проектым щыщ Iыхьэ Интернетым къислъхьа иужькIэ, Кавказ Ищхъэрэм щыпсэухэм я мызакъуэу, ди къэралым ис куэдым яфIэгъэщIэгъуэну къысхуэт- хащ.
Дыхуей-дыхуэмейми, лъэпкъхэм яку дэлъ зэщхьэщыкIыныгъэр кIуэ пэтми докIуэсыкI. Фащэр щытIэгъэныр зыхъумэжыныгъэм и зы Iыхьэщ. Си лIы-
хъужьхэм ящыщ куэдым фащэ щатIэгъа иужькIэу жаIэ зыкъыщацIыхужыр. ФIыщIэшхуэ яхуэсщIыну сыхуейт сыт и лъэныкъуэкIи зыкъысщIэзыгъэкъуа псоми. Ахэр мыхъуатэмэ, сэ схузэфIэкIам и зы Iыхьи си къару къихьынтэкъым. Фигу ирихьамэ, си гуапэщ, — захуигъэзащ Марие къызэхуэсахэм.
ТхьэмахуитIкIэ екIуэкIыну гъэлъэгъуэныгъэм дэтхэнэри еплъыну Iэмал щыIэщ.
Щомахуэ Залинэ.
Сурэтхэр Къарей Элинэ трихащ.
